അരുണാചലില് ചൈന നൂറ് വീടുകളുള്ള ഗ്രാമം നിര്മിച്ചു പെന്റഗണ് റിപോര്ട് സ്ഥിരീകരിച്ച് സംസ്ഥാന സര്കാര് ഇറ്റാനഗര്: 07.11.2021 അരുണാചല് പ്രദേശിലെ ചൈനീസ് കടന്നുകയറ്റം സ്ഥിരീകരിച്ച് സംസ്ഥാന സര്കാര്. അരുണാചലില് ചൈന ഗ്രാമം ഉണ്ടാക്കിയെന്ന അമേരികയുടെ റിപോര്ട് ആണ് അരുണാചല് സര്കാര് സ്ഥിരീകരിച്ചത്. ചൈന ഗ്രാമം ഉണ്ടാക്കിയെന്നും ഇപ്പോഴത് സൈനിക ക്യാമ്ബായി ഉപയോഗിക്കുകയാണെന്നുമാണ് സ്ഥിരീകരണം. സത്യം വെളിപ്പെടുത്തണമെന്നാവശ്യപ്പെട്ട് കോണ്ഗ്രസും രംഗത്തെത്തിയിട്ടുണ്ട്.ഇന്ഡ്യന് അതിര്ത്തിയില് ചൈനീസ് സേന തന്ത്രപരമായ നീക്കങ്ങളും നിര്മാണങ്ങളും തുടരുന്നതായി അമേരികയുടെ റിപോര്ട് കഴിഞ്ഞ ദിവസങ്ങളിലാണ് പുറത്ത് വന്നത്. അരുണാചലിനും ടിബറ്റിനുമിടയിലുള്ള തര്ക്കമേഖലയില് കഴിഞ്ഞ വര്ഷം ചൈനീസ് സേന ഒരു ഗ്രാമം തന്നെ പണിതെന്നാണ് പെന്്റഗണ് വാര്ഷിക റിപോര്ടില് പറയുന്നത്. തര്ക്കസ്ഥലത്ത് നൂറു വീടുകളുള്ള ഒരു ഗ്രാമമാണ് ചൈന നിര്മിച്ചിരിക്കുന്നത്. ഇത് ഈ പ്രദേശം കൈയ്യടക്കാനുള്ള നീക്കമാണെന്നും പെന്റഗണ് പറയുന്നു. നിയന്ത്രണരേഖ കടന്ന് ഇന്ഡ്യയുടെ അധീനതയിലുള്ള നാല് കിലോമീറ്റര് ഉള്ളിലേക്കാണ് ഗ്രാമം നിര്മിച്ചിരിക്കുന്നത്. ഇന്ഡ്യയും ചൈനയും വന് സൈനിക സന്നാഹം യഥാര്ത്ഥ നിയന്ത്രണ രേഖയ്ക്ക് ഇരുവശത്തും തുടരുന്നതിലെ ആശങ്കയും റിപോര്ട് പ്രകടിപ്പിക്കുന്നു. കിഴക്കന് ലഡാകിലെ അതിര്ത്തി തര്ക്കം പരിഹരിക്കാന് ഇന്ഡ്യയുമായി ചര്ചകള് തുടരുമ്ബോഴും നിയന്ത്രണരേഖയില് ആധിപത്യം സ്ഥാപിക്കാന് ചൈന ശ്രമിക്കുകയാണെന്ന് റിപോര്ടില് പറയുന്നു. അതിര്ത്തിയിലെ തര്ക്കം ചര്ച ചെയ്യാന് കഴിഞ്ഞ മാസം ചേര്ന്ന കമാന്ഡര്തല ചര്ച വിജയിച്ചിരുന്നില്ല. ചൈന പിന്മാറ്റത്തിന് തയ്യാറാവാത്തതാണ് ചര്ച പരാജയപ്പെടാന് കാരണം. നയതന്ത്രതലത്തിലെ നീക്കങ്ങളും ഇപ്പോള് വഴിമുട്ടി നില്ക്കുകയാണ്. 50,000ത്തോളം സൈനികരെയാണ് ഇന്ഡ്യയും യഥാര്ത്ഥ നിയന്ത്രണരേഖയില് വിന്യസിച്ചിരിക്കുന്നത്. യഥാര്ത്ഥ നിയന്ത്രണ രേഖയിലെ ഇന്ഡ്യ ചൈന സൈനിക വിന്യാസം ഈ ശൈത്യകാലത്തും തുടരും എന്ന് ഉറപ്പാകുകയാണ്. ഇരുരാജ്യങ്ങള്ക്കുമിടയിലെ സമാധാനശ്രമം ഇഴഞ്ഞു നീങ്ങുന്നു എന്നാണ് അമേരികന് വിലയിരുത്തല്. കൂടുതല് നടപടികളിലൂടെ തര്ക്ക സ്ഥലത്തെ അവകാശം ഉറപ്പിക്കാനാണ് ചൈനയുടെ ശ്രമമെന്നും റിപോര്ടില് പറയുന്നു.ഗാല്വാന് സംഘര്ഷത്തിന് ശേഷം യഥാര്ഥ നിയന്ത്രണ രേഖയിലെ സ്ഥിതി അതേ പോലെ തുടരുന്നു എന്ന സൂചനയാണ് പെന്്റഗണ് റിപോര്ടിലുള്ളത്. കഴിഞ്ഞ വര്ഷം സെപ്തംബറില് ചൈനീസ് സേന പാങ്കോംഗ് തീരത്ത് ആകാശത്തേക്ക് വെടിയുതിര്ത്തു എന്നും പതിറ്റാണ്ടുകള്ക്ക് ശേഷമാണ് വെടിവയ്പ് നടന്നതെന്നും റിപോര്ടിലുണ്ട്. ഇരുരാജ്യങ്ങളും പരസ്പരം മുന്നറിയിപ്പ് നല്കാന് ആകാശത്തേക്ക് വെടിവച്ചു എന്നതും റിപോര്ട് സ്ഥിരീകരിക്കുന്നു.